OSAKASSOPIMUS

1 Sopijapuolet

Tämä osakassopimus on solmittu seuraavien sopijapuolten välillä

1.1Osakas A

1.2 Osakas B

1.3 Linked By Music Oy

2 Sopimuksen tarkoitus

2.1 Tämän sopimuksen tarkoituksena on sopia Linked By Music Oy -nimisen yhtiön omistuksesta, hallinnosta ja liiketoiminnan järjestämisestä. Tarkoituksena on myös sopia osakkeenomistajien oikeuksista ja velvollisuuksista yhtiöön ja toisiinsa nähden.

2.2 Sopijapuolet toteavat tavoitteenaan olevan hallinnoida ja kehittää Linked By Music Oy:n liiketoimintaa siten, että yhtiön ja sen osakkeiden arvo nousee mahdollisimman suureksi.

3 Linked By Music Oy:n omistuksen jakautuminen

3.1 Sopimuksen allekirjoitushetkellä yhtiön osakepääoma on 2500 euroa, joka jakautuu 1000 osakkeeseen, jotka ovat nimellisarvoltaan 2,5 euroa. Osakkeet ovat kaikki keskenään samanarvoisia ja kaikki osakkeet oikeuttavat yhteen ääneen yhtiökokouksessa äänestettäessä.

3.2 Perustajaosakkaat muodostavat sopimuksen allekirjoitushetkellä Linked By Music Oy:n osakaskunnan kokonaisuudessaan. Sopimuspuolet omistavat yhtiön osakkeet seuraavin osuuksin:

Osakas A 700 osaketta

Osakas B 300 osaketta

4 Sopijapuolten vakuutukset

4.1 Sopijapuolet vakuuttavat toimivansa tämän sopimuksen tarkoituksen toteutumiseksi. Sopijapuolet pidättäytyvä toimista, jotka olisivat omiaan aiheuttamaan yhtiölle tai osakkeenomistajille vahinkoa.

4.2 Sopijapuolet sitoutuvat siihen, että he itse sekä heidän valitsemansa edustajat äänestävät ja toimivat yhtiökokouksissa, hallituksessa sekä muissa tilanteissa tämän sopimuksen mukaisesti.

5 Yhtiön johto

Yhtiön osakkeenomistajiin ja hallitukseen sovelletaan seuraavia periaatteita

5.1 Hallitus valitsee keskuudestaan puheenjohtajan.

5.2 Hallituksen puheenjohtaja huolehtii siitä, että hallitus kokoontuu aina tarvittaessa. Jokaisella tämän sopimuksen osapuolella on oikeus vaatia hallituksen kokousta pidettäväksi.

5.3 Seuraavista asioista päättäminen hallituksessa edellyttää molempien perustajaosakkaiden hyväksyntää:

- yhtiön toiminnan kannalta olennaisen lainan ottaminen tai antaminen, yhtiön toiminnan kannalta oleellisena lainana pidetään otettavaa tai annettavaa lainaa, joka on määrältään yli 10 000 euroa

- yhtiön kannalta merkittävät sopimukset ja liiketoimet

- tytäryhtiön perustaminen ja lopettaminen

- yhtiön avainhenkilöiden, kuten toimitusjohtajan, ja muiden yhtiön toiminnan kannalta keskeisten henkilöiden valinta ja erottaminen

- yhtiön liiketoiminnan tai sen osan myyminen

- yhtiön investoinnit, joiden arvoa yhtiön toimintaan nähden voidaan pitää merkittävänä

- yhtiöjärjestykseen sisältyvän lunastuslausekkeen mukaisesta lunastuksesta

6 Työntekovelvoite ja palkkaus

6.1 Perustajaosakkaat sitoutuvat ja ovat velvollisia työskentelemään Linked By Music Oy:ssä.

Mikäli perustajaosakkaista toinen ei halua tai kykene työskentelemään Linked By Music Oy:ssä, on toisella osakkaalla oikeus lunastaa hänen omistamansa osakkeet. Jos osakkaalla ei ole mahdollisuutta lunastaa osakkeita, Linked By Music Oy sitoutuu lunastamaan ne itselleen osakeyhtiölain asettamissa rajoissa.

6.2 Molemmilla perustajaosakkailla on oikeus pitää vuodessa kuuden viikon palkallinen vuosiloma. Lomat sovitaan pidettäväksi siten, että ne eivät häiritse liiaksi yhtiön liiketoimintaa.

Sopijapuolten kuukausipalkat sovitaan erillisellä sopimuksella.

Myöhemmin osakkaiden palkkoja voidaan muuttaa yhtiön hallituksen päätöksellä.

7 Osakkaiden ansainta yhtiöstä

7.1 Osakas A:lle ja Osakas B:lle maksetaan palkkaa sopimuksen 6.2 kohdan mukaisesti. Osakkaat sitoutuvat neuvottelemaan palkan muuttamisesta, jos yhtiöllä ei ole varaa maksaa sovitun tasoista palkkaa.

8 Osakkeiden luovutukset

8.1 Yhtiön osakkeita koskeva lunastuslauseke on kirjattu yhtiöjärjestykseen.

8.2 Sopijapuolet sitoutuvat olemaan panttaamatta tai muuten asettamatta velan vakuudeksi Linked By Music Oy:n osakkeita.

8.3 Sopijapuolet sitoutuvat siihen, etteivät he luovuta Linked By Music Oy:n osakkeita muuten kuin ehdolla, että luovutuksensaaja a) hyväksyy tämän sopimuksen ehdot perustajaosakkaiden sopimalla tavalla ja b) allekirjoituksellaan liittyy sopijapuoleksi tähän sopimukseen.

8.4 Mikäli sopimuspuoli kuolee tai jättää yhtiön, muilla sopijapuolilla on oikeus lunastaa osakkeet kokonaisuudessaan.

8.5 Lunastushinta sopimuksen kohdissa 6 ja 8.4 sekä yhtiöjärjestyksen lunastuslausekkeen mukaisessa tilanteessa on ostajan ja myyjän sopima hinta taikka viimeisin veroviraston vahvistama osakkeen matemaattista arvoa (nettovarallisuus) vastaava hinta.

9 Kilpailukielto

9.1 Kukaan osakkeenomistajista ei saa ilman kaikkien muiden osakkaiden kirjallista ennakkohyväksyntää missään vaiheessa ollessaan työsuhteessa yhtiöön henkilökohtaisesti tai yhteistoiminnassa tai yhteisesti tai yhdessä jonkun henkilön kanssa päämiehenä, agenttina/edustajana, työntekijänä, osakkeenomistajana tai millään muulla tavalla harjoittaa tai ryhtyä tai olla osallisena tai mukana sellaisessa liiketoiminnassa, joka on samanlaista kuin yhtiön harjoittama liiketoiminta tai kilpailee sen kanssa.

9.2 Tämän sopimuksen kohdan 9 mukainen kilpailukielto on voimassa kunkin osakkaan osalta koko sopimuksen voimassaoloajan sekä kaksi vuotta yhtiön kanssa solmitun työ- ja toimisuhteen tai osakkuuden päättymisestä.

10 Salassapito

10.1 Jokainen tämän sopimuksen osapuoli noudattaa ehdotonta salassapitovelvollisuutta muiden osakkeenomistajien ja yhtiön kaikkien liikeasioiden tai tietojen suhteen, joita saattaa tulla sopijapuolten tietoon. Sopija-puolet eivät paljasta tai anna paljastaa tietoja kolmansille. Sopijapuolet eivät myöskään julkista tai anna julkistaa lehdistölle tai muille viestintävälineille tällaisia asioita ilman toisen osakkaan kirjallista ennakkosuostumusta. Suostumuksen epääminen ei saa johtaa kohtuuttomuuteen.

Tämän pykälän määräyksiä ei sovelleta

a) tietoihin, jotka ovat yleisesti tiedossa tai tulevat yleiseen tietoon muuten kuin sen seurauksena, että joku osakas rikkoo tätä määräystä;

b) siltä osin kuin tiedon vastaanottaja on velvollinen paljastamaan tietoja lakia tai oikeusistuimen määräystä noudattaen, tai valtion tai muun viranomaisen määräyksestä, pyynnöstä tai vaatimuksesta (riippumatta siitä onko tämä lainvoimainen vai ei);

c) siltä osin kuin tiedon vastaanottajan on tarpeellista luovuttaa tietoja tämän sopimuksen mukaisten oikeuksiensa suojaamiseksi tai täytäntöönpanemiseksi;

d) tietoon, jota osapuolet paljastavat lainopillisille neuvonantajilleen ja muille asiantuntijoilleen; ja

e) tietoon, joka oli jo ennen paljastamista ko. henkilön hallussa/omistuksessa.

10.2 Sopijapuolet sitoutuvat noudattamaan kohdan 10 mukaista salassapitovelvollisuutta kahden vuoden ajan osakeomistuksensa päättymisen jälkeen Linked By Music Oy:ssä.

11 Sopimusrikkomus

11.1 Sopimusrikkomuksena pidetään sitä, että sopijapuoli on olennaisesti rikkonut tämän sopimuksen määräyksiä eikä ole korjannut rikkomustaan 14 vuorokauden kuluessa vastaanotetuttaan toiselta sopijapuolelta asiaa koskevan kirjallisen huomautuksen. Rikkomusta pidetään olennaisena, jos loukatun osapuolen ei voida kohtuudella vaatia sopimussuhteen jatkamista tai sopijapuoli on luovuttanut yhtiön osakkeita tämän sopimuksen tai yhtiöjärjestyksen vastaisesti.

11.2 Sopimusrikkomukseen syyllistyneen sopijapuolen on maksettava loukatulle sopijapuolelle sopimussakkona yhteensä 20 000 euroa. Sopimussakko on maksettava, vaikkei sopimusrikkomuksesta olisi aiheutunut huomattavaa vahinkoa. Mikäli sopimuksen loukatulle osapuolelle koituu vahinkoa enemmän kuin sopimussakon määrä on, tulee sopimusrikkomukseen syyllistyneen korvata aiheuttamansa vahinko sopimussakon lisäksi. Jos sopimusrikkomukseen syyllistynyt osapuoli on rikkonut samal-la rikkomuksella useaa sopimuksen kohtaa, hän on velvollinen maksa-maan sopimussakon kerran ja sopimusrikkomuksen laajuus huomioidaan vahingonkorvauksen määrässä.

12 Sopimuksen voimassaolo

12.1 Tämä sopimus tulee voimaan, kun kaikki sopijapuolet ovat sen allekirjoittaneet.

12.2 Sopimusta voidaan muuttaa kaikkien sopijapuolten hyväksynnällä edellyttäen, että kaikki muutokset ja lisäykset sovitaan kirjallisesti.

12.3 Sopimusta ei voida yksipuolisesti irtisanoa. Sopimus on voimassa kunkin sopijapuolen osalta niin kauan kuin hän omistaa Linked By Music Oy:n osakkeita. Sopijapuolet voivat yksimielisellä päätöksellä päättää tämän sopimuksen.

12.4 Muista kuin yllä mainituista syistä tämä sopimus voidaan päättää/lopettaa

a) tämän sopimuksen osapuolten kirjallisella sopimuksella;

b) kun yhtiö puretaan; ja

c) kun yksi osapuoli saa omistukseensa kaikki osakkeet.

13 Sovellettava laki ja erimielisyyksien ratkaiseminen

13.1 Tähän sopimukseen sovelletaan Suomen lakia.

13.2 Tätä sopimusta koskevat erimielisyydet ratkaistaan ensisijaisesti Sopijapuolten keskinäisin neuvotteluin. Mikäli neuvotteluissa ei päästä sopijapuolia tyydyttävään ratkaisuun 30 vuorokauden kuluessa sopijapuolen toisille antamasta kirjallisesta ilmoituksesta neuvottelujen aloittamisesta, ratkaistaan asia yleisessä alioikeusmenettelyssä.

14 Sopimuskappaleet

14.1 Tätä sopimusta on laadittu kolme samanlaista kappaletta, yksi kullekin sopijapuolelle.

14.2 Tämä sopimus on sopijapuolten välinen ainoa voimassaoleva sopimus, joka päättää kaikki sopijapuolten väliset mahdolliset aikaisemmat tämän sopimuksen kohdetta koskevat suulliset tai kirjalliset sopimukset, välipuheet, järjestelyt tai sitoumukset.

15 Allekirjoitukset

Espoossa 1.7.2013

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Osakas A Osakas B

LINKED BY MUSIC OY

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_

Osakas A Osakas B